রাজনৈতিক সংঘর্ষ  জানুয়ারি মাসে দেশের বিভিন্ন স্থানে রাজনৈতিক সংঘর্ষে নিহত হয়েছেন ২৫ জন। আহত হয়েছেন ১৩৪৬ জন। আওয়ামী লীগ ও এর সহযোগী সংগঠনগুলোর অভ্যন্তরীন কোন্দলে নিহত হয়েছে ৩ জন। উল্লেখ্য ২০১০ এর ডিসেম্বর মাসে দেশের বিভিন্ন স্থানে রাজনৈতিক সংঘর্ষে নিহত হয় ১৫ জন।  ১ জানুয়ারি খাগড়াছড়ির মাটিরাঙায় যুবলীগ কর্মীদের হামলায়  নিহত হয় উপজেলা শ্রমিকদল সভাপতি সিরাজুল ইসলাম (৬০)।  ১ জানুয়ারি পিরোজপুরের কাউখালী থানা ছাত্রদলের সাহিত্য ও প্রকাশনা সম্পাদক তারিফুর রহমান অনু প্রতিষ্ঠা বার্ষিকী সমাবেশ থেকে ফেরার পথে ক্ষমতাসীনদের হামলায় নিহত হন।  ৩ জানুয়ারি মাদারিপুর কলেজের অনার্স শেষ বর্ষের ছাত্র সালাউদ্দিন রাসেল সর্দারকে রাতের আধারে আওয়ামী লীগ কর্মীরা নৃশংসভাবে হত্যা করে বলে অভিযোগ নিহতের পরিবারের।  ৭ জানুয়ারি নাটোরের লালপুর উপজেলায় সিলমারিয়া ইউনিয়নের ৯ নং ওয়ার্ডের বিএনপির সাধারণ সম্পাদক আকবর আলীকে কুপিয়ে ও গুলি করে হত্যা করে  সন্ত্রাসীরা ।  ৯ জানুয়ারি সৈয়দপুরের ১৫ নং ওয়ার্ড কাউন্সিলর প্রার্থী দুলু মিয়ার সমর্থক আব্দুল জলিলকে প্রতিপক্ষের সন্ত্রাসীরা ধারালো অস্ত্র দিয়ে কুপিয়ে হত্যা করে ।  ১০ জানুয়ারি মতিঝিলে যুবলীগ ক্যাডাররা গুলি করে হত্যা করে ৩২ নং ওয়ার্ড যুবদলের আহ্বায়ক শহীদ উদ্দিন মোল্লা (৪২) কে।  ১৩ জানুয়ারি যশোরে বিএনপি সমর্থিত কাউন্সিলর প্রার্থীর পোলিং এজেন্ট ও যুবদল কর্মী কামাল উদ্দিনকে (৩৫) কুপিয়ে হত্যা করা হয়।  ১৪ জানুয়ারি আগারগাঁয়ে নিজ দলের সন্ত্রাসীদের গুলিতে নিহত হন ৪১ নং ওয়ার্ড আওয়ামী লীগ সাধারণ  সম্পাদক ফজলুল হক।  ১৬ জানুয়ারি নড়াইলের কালিয়া উপজেলার কৃষকলীগের সাধারণ সম্পাদক সাজ্জাদ হোসেনকে (৪৫) পায়ের রগ কেটে ও কুপিয়ে হত্যা করে প্রতিপক্ষ।  ১৭ জানুয়ারি ঢাবির সূর্যসেন হলে ছাত্রলীগ ক্যাডাররা রাতভর নির্যাতন করে ৪০ জন সাধারণ শিক্ষার্থীকে।  ১৮ জানুয়ারি যশোরে অভ্যন্তরীণ কোন্দলের জের ধরে যুবলীগ ক্যাডাররা কাসারিপট্টির যুবলীগ কর্মী সেলিমকে হত্যা করে বোমা ফাটিয়ে পালিয়ে যায়।  ২৩ জানুয়ারি পাবনা পলিটেনিকের সিভিল বিভাগের শিক্ষক মনিরুজ্জামানকে বেদম প্রহার করে ছাত্রলীগ ক্যাডাররা।  ২৫ জানুয়ারি  ছাত্রলীগের দুই গ্রুপের সংঘর্ষে খুলনা মেডিকেল কলেজ বন্ধ ঘোষণা করা হয়।  ২৯ জানুয়ারি হবিগঞ্জে উপনির্বাচনকে কেন্দ্র করে আওয়ামী লীগ ও বিএনপির সংঘর্ষে নিহত হন যুবদল নেতা মঈনুল হক (৩২)।